L’Ajuntament de Burjassot informa els veïns del “Barri Pintor Goya. Finques Grogues” de la marxa del projecte i dels terminis d’execució
2025-07-24

El Saló de Plens de l’Ajuntament de Burjassot ha sigut, novament, el punt de trobada amb el veïnat del “Barri Pintor Goya. Finques Grogues” al qual se li ha informat, per part de l’alcalde, Rafa García, de la marxa del projecte i dels terminis d’execució, tant de la rehabilitació dels edificis com de la urbanització de l’entorn.

En la reunió també han estat presents, al costat de les empreses que duran a terme tots dos projectes, el regidor d’Urbanisme, Manuel Aragó i el regidor de Serveis Municipals, Manuel Pérez Menero.

El projecte per a l’execució de les obres de rehabilitació dels 11 edificis, al voltant de les cent vivendes, i el desenvolupament de les actuacions de millora de l’entorn, obres que s’emmarquen dins del Programa d’Ajudes a les Actuacions de Rehabilitació a nivell de Barri (Pla de Recuperació, Transformació i Resiliència- Next Genration EU), s’aprovava a l’octubre per Junta de Govern i aquesta reunió ha sigut convocada per a continuar informant les veïnes i els veïns de les accions que es duran a terme en la rehabilitació i millora dels espais.

Les obres començaran al febrer del 2025 i el termini d’execució és de nou mesos. Així mateix, per part de l’empresa que s’encarregarà de la millora de l’entorn, s’ha informat que, en aquest cas, les obres tindran una duració de sis mesos.

Les obres a realitzar suposen, entre altres accions, la millora de la impermeabilització dels edificis i la posada d’un sistema col·lectiu d’energia solar fotovoltaica (plaques solars), a més de deixar els edificis preparats per a, en un futur, poder comptar també amb ascensors.

“Aquestes obres suposaran una millora en eficiència energètica dels edificis del 60% ja que comptaran amb un aïllament en la façana exterior, amb plaques de revestiment i s’arreglaran aquells desperfectes que tenen ara per a garantir aquesta eficiència”, ha assenyalat l’alcalde.

En el cas de la urbanització de l’entorn, es refarà completament el conegut Parc Goya, s’augmentarà la il·luminació de la zona, creant recorreguts segurs, es projecten refugis climàtics i està previst que el carrer siga en plataforma única, garantint amb això també l’entrada de vehicles d’emergència.

El cost total de l’obra ascendeix a 3.518.754€ dels quals les veïnes i els veïns tan sols hauran d’aportar 42.000€, entre tots i totes. La resta de finançament ha sigut possible gràcies a les ajudes rebudes del Ministeri de Vivenda i Agenda Urbana, l’Ajuntament de Burjassot i la Generalitat Valenciana.